Николай Лилиев
Все тия болни светлини…

chitanka.info

Все тия болни светлини

        и тия сълзи неизплакани,

        и тия немощни жени,

        незвани и нечакани!

Ще смогне ли студений ден

        да ме погълне в свойте крясъци,

        и да запали, възроден,

        простора с нови блясъци?

Или ще чакам пак нощта,

        та в нейните прегръдки каменни

        да ме целуне пепелта

        на жалбите ми пламенни?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.